समरथ का दोष तो चूंकि गुंसाईं जी ने भी नहीं माना तो मैं भला कौन होता हूं कि गुहा की आकाशवाणी पर कुछ कहूं? लेकिन दिल तो बच्चा है जी, अभी कुछ कच्चा है जी, तो माने तो कैसे माने! इसलिए बावजूद इसके कि मेरे कई अपने भी इसे छोटे मुंह-बड़ी बात मानेंगे, मैं कहना चाहता हूं कि गुहा वन-विज्ञान और पर्यावरण के कितने ही बड़े अध्येता होंगे, क्रिकेट इतिहास के पानी में कितनी ही गहरी पैठ रखते होंगे, भारत के पहले के गांधी और गांधी के बाद के भारत को जानने की कितनी ही कोशिशें उन्होंने की होंगी; मगर भारत के सामाजिक-राजनीतिक खेत की मुंडेर पर चलते अपने क़दमों को बहकने से वे रोक नहीं पा रहे हैं।